กองทัพอากาศ ควบคุมห้วงอากาศบูรณาการดับไฟป่า ที่จังหวัดนครนายก
กองทัพอากาศ ควบคุมห้วงอากาศบูรณาการดับไฟป่า ที่จังหวัดนครนายกพลอากาศเอก มานัต วงษ์วาทย์ ผู้บัญชาการทหารอากาศ สั่งการให้นำอากาศยานไร้คนขับบินถ่ายภาพจุดความร้อนที่ยังหลงเหลืออยู่และส่งภาพแบบใกล้เคียงเวลาจริง (Real Time) ไปที่ศูนย์บัญชาการเหตุการณ์ ที่มีผู้ว่าราชการจังหวัดนครนายกเป็นผู้บัญชาการศูนย์ดังกล่าว รวมทั้งจัดเครื่องบิน บ.ล.8 (ซี-130) จำนวน 2 เครื่อง และเครื่องบิน บ.ล.2 ก จำนวน 1 เครื่อง บรรทุกสารดับไฟป่าแบบ Fire Wall II gel (ไฟร์ วอลล์ ทู เจล) ไปดับไฟป่าบริเวณเขามะค่าทองและเขาตะแบกตามภาพจุดความร้อนที่ตรวจพบ โดยผู้บัญชาการทหารอากาศ ได้เดินทางมาตรวจเยี่ยมให้กำลังใจเจ้าหน้าที่ที่ปฏิบัติงาน ณ กองบิน 6 ด้วย ส่วนการปฏิบัติในพื้นที่จังหวัดนครนายก ชุดควบคุมการปฏิบัติทางอากาศยุทธวิธี ได้วางแผนปฏิบัติการบินและประสานการปฏิบัติในการควบคุมห้วงอากาศ เพื่อนำเฮลิคอปเตอร์แบบ MI-17 ของกองทัพบก เครื่องบินดับไฟป่าของกรมป้องกันและบรรเทาภัยแบบ KA-32 และอากาศยานของกองทัพอากาศเข้าโปรยน้ำและสารดับไฟป่า ซึ่งจะเพิ่มความปลอดภัยและประสิทธิภาพในการใช้อากาศยานร่วมกันดับไฟป่า ทั้งนี้ กองทัพอากาศจะติดตามสถานการณ์สาธารณภัยที่เกิดขึ้นและพร้อมร่วมมือกับส่วนราชการ หน่วยงาน องค์กร ตลอดจนสนับสนุนทรัพยากรต่างๆ ของกองทัพอากาศเพื่อแก้ปัญหาความเดือดร้อนให้กับประชาชน